b'\n_START_ARTICLE_\nDanilo Pipan\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Jo\xc5\xbeefa in gospodinje Marije Pipan rojene Orel. \xc5\xbdivel je pri star\xc5\xa1ih in se leta 1928 vklju\xc4\x8dil v ilegalni boj proti fa\xc5\xa1izmu. Bil je na\xc4\x8delnik organizacije TIGR v Preserjih pri Komnu. Sodeloval je skoraj pri vseh akcijah po vaseh zahodnega Krasa. Ob smrti Vladimirja Gortana je skupaj s sodelavci po vaseh pisal gesla\xc2\xa0\xc2\xbbSlava Gortanu, smrt Mussoliniju!\xc2\xab. Fa\xc5\xa1isti so ostro reagirali in zaprli veliko mladeni\xc4\x8dev. To nasilje je trajalo skoraj dve leti, zato so mnogi zavedni Primorci pred aretacijo zbe\xc5\xbeali v Kraljevino Jugoslavijo. Pipan je z Milanom Zavadlavom in \xc5\xa1e nekaterimi drugimi tigrovci preko dr\xc5\xbeavne meja pobegnil leta 1930. Z Zavadlavom sta se nato ve\xc4\x8dkrat ilegalno vra\xc4\x8dala na Primorsko. Ko sta leta 1933 prinesla na Primorsko in skrila oro\xc5\xbeje in drug ilegalen material so ju fa\xc5\xa1isti pri Otlici aretirali. Pipan je bil najprej zaprt v Gorici, kasneje pa poslan za pet let v konfinacijo na otok Ponzo (Pontinsko oto\xc4\x8dje). Med prestajanjem kazni je bil prepeljan v Komen in tu, ker se je po mnenju oblasti izmikal slu\xc5\xbeenju voja\xc5\xa1kega roka, obsojen na dve leti zapora. V Komnu je v s pretvezo da mu pomaga urediti celico vanjo zvabil paznika, ga onesposobil in pobegnil. Fa\xc5\xa1isti so organizirali iskalno akcijo, Pipan pa se je ve\xc4\x8d dni skrival v podzemnih luknjah ter nato pobegnil v Jugoslavijo, kjer je z raznimi zaposlitvami v razli\xc4\x8dnih krajih do\xc4\x8dakan okupacijo in se pridru\xc5\xbeil narodnoosvobodilni borbi.'